Korfoe

**Korfoe** of **Kerkyra** (Grieks: Κέρκυρα (*Kerkyra*), Latien: *Corcyra*; Italiaans: *Corfù*) is t meest noordelik elegen Griekse eilaand in de Ioniese Zee. t Beheurt mit onder aandere Zakynthos en Kefalonia tot de Ioniese Eilaanden in Griekelaand. Korfoe hef om en bie de 113.000 inwoeners, van wee zwat n darde in de gelieknamige heufdstad woent. t Gelieknamige departement besteet uut t eilaand Korfoe en n koppel aandere eilaanden.

## Geografie en toerisme
De noordoostelike kustliende van Korfoe ligt veur de kust van de Albanese stad Sarandë, t is van mekaar escheien deur n zeestraote die in wiedte verschilt van 3 tot 23 kilometer, terwiel de zuudoostkaante van t eilaand veur de kust van t Griekse departement Thesprotia ligt. De naam "Korfoe" is n Italiaanse versie van t Byzantiense *Κορυφώ* (Korifo), dat "stad op de bargtop" betekent, en kömp van t Griekse *Κορυφαί* (Korife) (dat 'toppen' betekent), waormee de twee bargtoppen van *Paleo Frourio* beduuid wörden. t Oppervlakte van t eilaand is ongeveer 588 km2, t eilaand is ongeveer 64 kilometer lange, en op t breedste punt is t 32 kilometer breed.

De heufdstad van t eilaand is t gelieknamige Korfoe of Kerkyra, en ligt an de oostkust van t eilaand.

De kust is veural rotsachtig, in de veule baaien he'j griendstraanden. Dat is één van de redens waorumme meensen hier grege snorkelen. t Hoogste punt van t eilaand is de 906 meter hoge Pantokrator.

Vanwegen de relatief hoge regenval is t eilaand merakels greun en hef t n gunstig klimaot. t Is dan oek n populaere vakaansiebestemming.

Op veule plaotsen he'j oliefbomen staon. Tiejens de Venesiaanse tied wördden an de bewoeners n premie van n goudstuk beleufd veur elke tien oliefbomen die eplaant wördden. De Venesiaanse behoefte an olie was groot. De bewoeners hebben op elk vrie stukjen laand oliefbomen eplaant. Oek noen nog vormp oliefolie n belangriek produkt op Korfoe. Véúr de opkomst van t massatoerisme wördden de pries van de grond op t eilaand veurnamelik bepaold deur t antal oliefbomen. De olieven wörden op Korfoe oogst deur grote netten op de grond onder de bomen uut te rollen en twee tot dreemaol per weke de aofevöllen riepe olieven te verzamelen. Oliefbomen op Korfoe hebben karakteristieke gaoten in de stamme die veroorzaakt zollen wörden deur n parasitaere insekt. Dit veraandert niks an de kwaliteit van de olieven. Op t eilaand wörden oek de oliefolie veur t beroemde waorenhuus Harrods in Londen emaakt.

## Geschiedenisse
Van de 14e eeuw tot 18e eeuw - meer as vier eeuwen - hef Korfoe onderdeel ewest van t riek van Venesië. De invleud van de Venesiaanse anwezigheid is nog arg groot. Oek Frankriek en Groot-Brittannië bezetten t eilaand n hortjen totdat t, bie de Griekse onaofhankelikheid, deel gung uutmaken van Griekelaand. Onder meer op de architektuur, veural in de heufdstad Korfoe, hebben welende machthebbers der stempel edrokt.

Korfoe hef in tegenstelling tot aandere delen van Griekelaand nooit bezet ewest deur de Turken. In twee spesifieke opzichten is t eilaand aanders as gevolg van disse Turkse 'aofwezigheid'.
* t Grote antal sipressen: disse bomen bin in de aandere Griekse gebiejen deur de Turken ummehakt umdat ze geleufden dat ze ongelok bröchten. n Aander verhaal is dat de Turken sipressenhout gebruukten veur de scheepsbouw.
* Gien huzen die blauw-wit evarfd bin. In aandere Griekse gebiejen wördden veule huzen in de Griekse kleuren eschilderd as protest tegen t verbod van de Turken um de Griekse vlagge te gebruken.

Een van de belangriekste toeristiese attraksies is t Achilleion, n paleis dat tussen 1890 en 1892 ebouwd wördden deur de Oostenriekse keizerin Elisabeth (*Sisi*). t Neoklassieke gebouw wördden deur de keizerin verneumd naor heur klassieke held Achilles.

## Gemeenten
Der bin 15 gemeenten op Korfoe:
De gemeente Korfoe (*Kerkyra*) is vanaof 2011 verdeeld in vuuftien deelgemeenten (*dimotiki enotita*) volgens de onderstaonde tabel.
In 2001 was de leste offisiële volkstelling.

## Verkeer en vervoer
De lochthaven van Korfoe is Lochthaven Korfoe Ioannis Kapodistrias.

Je kunnen aandere eilaanden bezeuken vanuut de haven van Korfoe-stad of vanuut de haven van Lefkimmi, dat veul zujeliker ligt. De reize per schip naor t Griekse vastelaand, naor de havenstad Igoemenitsa, is veul korter vanuut Lefkimmi.

Mit de busse ku'j reizen mit de blauwe en de greune bussen. De greune bussen riejden naor veerder elegen plaotsen op t eilaand, terwiel de blauwe bussen gebruukt wörden veur Korfoe-stad en umgeving.

## Klimaot

*Bron: Weather Channel 2008-09-07*

## Geboren op Korfoe
* Albert Cohen (1895-1981), joods in t Frans schrievende auteur
* Philip Mountbatten (10 juni 1921), prins van t Verenigd Koninkriek en hartog van Edinburgh
* Prinses Alexia van Griekelaand en Denemarken (10 juli 1965), deerne van Konstantien II van Griekelaand en Anne Marie van Denemarken
* Vicky Leandros (23 augustus 1949), Duuts-Griekse zangeres
* Sakis Rouvas (5 jannewaori 1972), n Griekse zanger.

## Galderieje


Bestaand:Uutkiekpunt van Korfoe op Albanië 1.jpg|Uutkiek van Korfoe op Albanië/Griekelaand
Bestaand:In de blote konte bie t Achilleion Paleis.jpg|Een van de beeldjen bie t Achilleion Paleis, efotografeerd van achteren
Bestaand:Uutkiekpunt van Korfoe op Albanië 2.jpg|Uutkiek van Korfoe op Albanië/Griekelaand


## Referensies


## Uutgaonde verwiezing